বিবাহের সম্মতি, বিবাহের ন্যূনতম বয়স ও বিবাহ নিবন্ধন সম্পর্কিত কনভেনশন

বিবাহের সম্মতি, বিবাহের ন্যূনতম বয়স ও বিবাহ নিবন্ধন সম্পর্কিত কনভেনশন ( ইং: Convention on Consent to Marriage, Minimum Age for Marriage, and Registration of Marriages) হল বিবাহের মানদণ্ডের উপর গৃহীত জাতিসংঘে সম্মত একটি চুক্তি। চুক্তিটি নারীর মর্যাদা সংক্রান্ত কমিশন দ্বারা খসড়া করা হয় এবং ১৯৭২ সালের ৭ নভেম্বর  জাতিসংঘ সাধারণ পরিষদে রেজোলিউশন ১৭৬৩ A (XVII) দ্বারা স্বাক্ষর ও অনুমোদনের জন্য উন্মুক্ত করা হয়েছিল। এটি ১৯৬৪ সালের ৯ ডিসেম্বরে অনুচ্ছেদ ৬ অনুসারে চিঠি বিনিময়ের মাধ্যমে কার্যকর করা হয়। কনভেনশনটিতে মোট ১৬টি দেশ স্বাক্ষর করেছে এবং কনভেনশনে ৫৫টি দল রয়েছে।  এই কনভেনশনটি মানবাধিকারের সার্বজনীন ঘোষণার অনুচ্ছেদ ১৬ এর উপর ভিত্তি করে তৈরি করা হয়েছে।  কনভেনশনটি বিবাহের সম্মতিমূলক প্রকৃতিকে পুনরায় নিশ্চিত করে এবং এর পক্ষের রাষ্ট্রসমূহকে একটি আইন দ্বারা ন্যূনতম বিবাহের বয়স প্রতিষ্ঠা করতে এবং বিবাহের নিবন্ধন নিশ্চিত করতে বলে৷

ইতিহাস 

১৯৫৬ খ্রিস্টাব্দের দিকে পূর্ণক্ষমতাপ্রাপ্ত প্রতিনিধিদের (প্লেনিপোটেন্সিয়ারি) একটি সম্মেলনে গৃহীত দাসপ্রথা বিলোপ, দাস ব্যবসা এবং দাসপ্রথার অনুরূপ প্রতিষ্ঠান ও অনুশীলন সম্পর্কিত সম্পূরক একটি কনভেনশনের সময় এই কনভেনশনটির প্রাথমিক ধারণা উদ্ভূত হয়।  ১৯৫৬ সালের সেই কনভেনশনে এমন কিছু প্রবন্ধ অন্তর্ভুক্ত ছিল, যেখানে দাবি করা হয় যে, অপ্রাপ্তবয়স্ক এবং জোরপূর্বক বিবাহও দাসত্বের একটি রূপ। উক্ত কনভেনশনের ১ নং অনুচ্ছেদে, একটি নির্দিষ্ট ধরণের বিবাহকে দাসত্ব হিসাবে শ্রেণীবদ্ধ করা হয়েছিল। কনভেনশনে এটিও বলা হয়েছে যে, যেসব প্রতিষ্ঠান বা প্রথার মধ্যে অর্থের বিনিময়ে জোরপূর্বক বিবাহ অথবা বাল্যবিবাহ, কোনো নারীকে তার বিবাহিত পরিবার থেকে মূল্যের বিনিময়ে স্থানান্তর অথবা স্বামীর মৃত্যুর পর তাকে অন্যের কাছে হস্তান্তর করার প্রথা অন্তর্ভুক্ত রয়েছে, সেগুলো অবৈধ ও অগ্রহণযোগ্য হিসেবে বিবেচিত হবে। 

১৯৫৭ সালে জাতিসংঘের নারীর অবস্থা সম্পর্কিত কমিশন অর্থনৈতিক ও সামাজিক কাউন্সিলকে এই কনভেনশনটি তৈরির জন্য কাজ করার অনুরোধ করে।  ১৯৫৮ সালে কমিশনের দ্বাদশ অধিবেশনে খসড়া প্রবন্ধ, মন্তব্য এবং সংশোধিত লেখার অনুরোধ করা হয়। নারীর অবস্থা সংক্রান্ত কমিশন মহাসচিবকে এই বিষয়ে একটি কনভেনশন এবং সুপারিশের খসড়া তৈরি করার জন্য অনুরোধ করেছিল।

প্রবন্ধের সারাংশ 
ধারা ১: উভয় পক্ষের "পূর্ণ ও স্বাধীন সম্মতিতে" বিবাহ সম্পন্ন করা উচিত।

ধারা ২: এই কনভেনশনে অংশগ্রহণকারী সকল রাষ্ট্র  বিবাহের ন্যূনতম বয়সের জন্য আইন প্রণয়ন করবে।

ধারা ৩: বিবাহ সংশ্লিষ্ট কর্তৃপক্ষ কর্তৃক নিবন্ধিত হতে হবে।

ধারা ৪: এই কনভেনশনটি ১৯৬৩ সালের ৩১ ডিসেম্বর পর্যন্ত স্বাক্ষরের জন্য উন্মুক্ত থাকবে এবং এটি সবার অনুমোদন সাপেক্ষে বাস্তবায়িত হবে।

অনুচ্ছেদ ৫: কনভেনশনটি অনুচ্ছেদ ৪-এ উল্লিখিত সকল রাজ্যের যোগদানের জন্য উন্মুক্ত।

ধারা ৬: এই ধারায় কনভেনশনের অংশ সকল রাষ্ট্রের যোগদানের তারিখ বিস্তারিতভাবে বর্ণনা করা হয়েছে।

ধারা ৭: এই ধারা কনভেনশন প্রত্যাখ্যানের প্রক্রিয়ার রূপরেখা তুলে ধরেছে।

ধারা ৮: কনভেনশনের ব্যাখ্যা অথবা প্রয়োগ সংক্রান্ত বিরোধ আন্তর্জাতিক ন্যায়বিচার আদালত পাঠানো উচিত।

ধারা ৯: মহাসচিব সংশ্লিষ্ট পক্ষগুলিকে স্বাক্ষর, দলিল, কনভেনশন কার্যকর হওয়ার তারিখ, বাতিলকরণ ও বাতিলের বিজ্ঞপ্তি সম্পর্কে অবহিত করবেন।

অনুচ্ছেদ ১০: কনভেনশনটি বিভিন্ন ভাষায় প্রকাশিত হয় এবং তা জাতিসংঘের আর্কাইভে জমা করা হয়। মহাসচিব সংশ্লিষ্ট পক্ষগুলিকে একটি অনুলিপি প্রেরণ করবেন।

স্বাক্ষরকারী ও পক্ষীয় দেশের তালিকা

বাল্যবিবাহের অবস্থা 

এই কনভেনশনটি প্রণয়ন করা সত্ত্বেও, বাল্যবিবাহ ও জোরপূর্বক বিবাহ এখনও বিশ্বব্যাপী একটি অন্যতম সমস্যা। ২০২০ সালে প্রায় ১ কোটি ২০ লক্ষেরও বেশি মেয়েকে তাদের সম্মতি ব্যতিরেকে জোরপূর্বক বিয়ে দেওয়া হয়েছিল। 

২০১৯ সালের ১০ ডিসেম্বর ফিলিপাইনের তৎকালীন রাষ্ট্রপতি রদ্রিগো আর দুতার্তে নিজেই প্রজাতন্ত্র আইন ১১৫৯৬ বা "শিশু বিবাহ নিষিদ্ধকরণ এবং এই আইন লঙ্ঘনের জন্য শাস্তি আরোপকারী আইনে" স্বাক্ষর করেন। যার ফলে বর্তমান ফিলিপাইনে বাল্য বিবাহের প্রথা অপরাধ হিসেবে গণ্য হয়। আইনটি কনভেনশনের অধীনে ফিলিপাইনের বাধ্যবাধকতা মেনে প্রণয়ন করা হয়েছিল। আইনটি একজন শিশুর সাথে একজন শিশু অথবা একজন প্রাপ্তবয়স্ক ব্যক্তির সাথে একটি শিশুর বিবাহ নিষিদ্ধ করে। এটি একজন প্রাপ্তবয়স্ক ও শিশুর মধ্যে বিবাহের বাইরে অনানুষ্ঠানিক মিলন বা সহবাস অথবা শিশুদের মাঝে মিলন বা সহবাসকেও অন্তর্ভুক্ত করে। এছাড়া আইনটি বৈষম্য, নির্যাতনকে স্থায়ী করে এমন সমস্ত ঐতিহ্যবাহী ও সাংস্কৃতিক অনুশীলন এবং কাঠামো বিলুপ্ত করার লক্ষও রাখে। তবে আইনে শিশু বিবাহকে সম্পূর্ণ নিষিদ্ধ ঘোষণা করা হলেও আইনি জটিলতার কারণে এর জন্য কোনও শাস্তির বিধান রাখা হয়নি।

আরো দেখুন 

 মানবাধিকারের সার্বজনীন ঘোষণাপত্র
 মানব পাচার
 জাতিসংঘের নারীর অবস্থা সংক্রান্ত কমিশন
 বিবাহের বয়স আইন ১৯২৯

তথ্যসূত্র 

জাতিসংঘের নথি